**VAŽNIJI PROJEKTI 2021. – 2025.**

**Otvorena nova zgrada Gradske knjižnice Rijeka**

U prosincu 2023. Gradska knjižnica Rijeka uselila je u moderne i funkcionalne prostore uređene u obnovljenoj T-zgradi bivše Tvornice Rikard Benčić u sadašnjem riječkom art kvartu Benčić. Zgrada izgrađena u drugoj polovici 19. stoljeća služila je za potrebe prerade duhana te ima veliku arhitektonsko-povijesnu vrijednost.

S početkom 2025. godine GKR imala je 21.776 članova što je u odnosu na prijašnju godinu porast od 4.271 člana ili 24%.

Troškovi rekonstrukcije i opremanja zgrade knjižnice: **15,4 milijuna eura.**

Uz knjižnicu, art kvart čine i jedinstvena Dječja kuća, Muzej moderne i suvremene umjetnosti te Muzej grada Rijeke u obnovljenoj baroknoj palači.

**Gradi se novi Autobusni kolodvor**

U prosincu 2023. godine započeli su radovi na izgradnji Kompleksa Žabica te radovi napreduju planiranom dinamikom. Uz **novi autobusni kolodvor s 14 perona, gradi se i javna garaža s oko 900 parkirnih mjesta te trgovački i poslovni prostori**. Vrijednost investicije je **oko 70 milijuna eura.**

**Velika ulaganja u komunalnu infrastrukturu -  Aglomeracija Rijeka**

U tijeku je projekt „Poboljšanje vodno-komunalne infrastrukture na području aglomeracije Rijeka“, jedno je od najvećih ulaganja u komunalnu infrastrukturu u Republici Hrvatskoj. Ukupna vrijednost projekta bez PDV-a je **327.311.000,00 EUR**, od čega je 213.632.000,00 EUR financirano od strane EU u sklopu Operativnog programa „Konkurentnost i kohezija“.

Projekt uključuje izgradnju pročišćivača otpadnih voda drugog stupnja na Delti, gradnju i rekonstrukciju oko 217 kilometara kanalizacije i 125 crpnih stanica, 12 retencijskih bazena, 20 kišnih preljeva s istovremenim izvođenjem radova na oko 100 kilometara javne vodoopskrbe na cijelom području aglomeracije, odnosno u Rijeci, Kastvu, Viškovu, Čavlima i Jelenju te u Matuljima. Uz EU sufinancirani dio projekta, ugovoreno je oko 16 km izgradnje/rekonstrukcije sustava vodoopskrbe koji se financira iz zasebnih sredstava.

**Ulaganja u toplinarstvo**

U sklopu EU projekta „Obnova toplinarstva grada Rijeke“, u 2023. godini obnovljene su toplane Malonji, Zamet i Vojak, a u 2024. godini potpuno su završeni radovi na obnovi toplana Gornja Vežica i Srdoči. Sve toplane su u potpunosti u funkciji. Svi obnovljeni sustavi zadovoljavaju stroge europske kriterije učinkovitog grijanja i hlađenja.

Od radova na distributivnoj mreži (ukupno 16 trasa) do sada su iskopi i strojarski radovi završeni u potpunosti na 9 te djelomično na 4 trase što čini više od 75% svih planiranih radova.

Toplana Donja Vežica bila je posljednja toplana u sustavu Energa koja je koristila srednje loživo ulje (mazut) kao gorivo za proizvodnju toplinske energije. S krajem sezone grijanja, ona je ugašena i grad Rijeka više nema niti jednu toplanu koja koristi srednje loživo ulje čime je dodatno unaprijeđena zaštita kvalitete zraka.

Benefiti projekta Obnova toplinarstva grada Rijeke:

• Smanjenje emisije CO2 i uklanjanje SO2 iz proizvodnje

• Unaprjeđenje učinkovitosti zbog optimizacije u proizvodnji i manjih gubitaka distribucije

• Prelazak svih proizvodnih pogona toplana na prirodni plin kao glavni energent

• Proizvodnja više od 50% toplinske energije iz kogeneracije i obnovljivih izvora

• Priprema sustava za sve veću integraciju obnovljivih izvora energije u budućnosti

• 24-satni rad svih toplana u sustavu

Osnovni je ugovor o sufinanciranju između MRRFEU, SAFU i Energo d.o.o. potpisan u travnju 2021. pri čemu su ukupno prihvatljivi troškovi projekta bili **14.191.268 EUR** dok su ukupna bespovratna sredstva bila 11.134.608 EUR (78,46%).

**Još snažniji Socijalni program**

Gradski Socijalni program od svojih početaka nudi znatno veću razinu zaštite socijalno ugroženih građana od onog što je propisano zakonom. Naime, dok zakon nalaže tek podmirenje troškova stanovanja, osiguravanje sredstava za uslugu prehrane u pučkoj kuhinji za najugroženije kategorije građana i pružanje usluge smještaja u prihvatilištu ili prenoćištu za beskućnike, socijalni program Grada Rijeke nudi čak 24 različita oblika pomoći koje može koristiti bitno veći broj socijalno ugroženih građana no što je propisano zakonom. Izdvajanja za socijalni program 2021. godine iznosila su 3.045.370,36 eura, a u 2025. planirano je 6.369.200,00 eura. **Drugim riječima, u 4 godine sredstva za Socijalni program uvećala su se za čak 109% - više nego udvostručeno**.

U proračunu 2025. godine povećani su cenzusi, odnosno uvjeti prihoda građana temeljem kojeg zadovoljavaju kriterij uvrštenja u gradski socijalni program.

S ciljem zaštite osoba starije životne dobi prepoznaje kao jedne od najugroženijih skupina u društvu, Odlukom o socijalnoj skrbi povećan je mirovinski cenzus za priznavanje prava na novčanu pomoć za svakodnevne troškove umirovljenika za 50 % odnosno sa dosadašnjih 305,00 eura na 460,00 eura.

Uveden je i novi oblik novčane pomoći – sufinanciranje rehabilitacijskih tretmana za djecu s teškoćama u razvoju.

**Ulaganja u dječje vrtiće**

**U posljednje četiri godine u povećanje vrtićkih i jasličkih kapaciteta uloženo gotovo milijun eura te je otvoreno dodatnih 200 mjesta u vrtićima.**

Na Krnjevu se gradi novi dječji vrtić Fiume koji će imati pet odgojno - obrazovnih skupina čime će se kapaciteti riječkih gradskih vrtića povećati za 84 mjesta. Izgradnja novog vrtića zajednički je projekt Grada Rijeke, Zajednice Talijana Rijeka i Talijanske unije. Ukupna vrijednost izgradnje s procjenom troškova opremanja iznosi **4,1 milijun eura**. Dovršetak radova planiran je u prvoj polovici ove godine.

Tu je i realizacija zajedničkog projekta Grada Rijeke i Sveučilišta u Rijeci kroz koji je u prostoru Kampusa na Trsatu uređen Dječji vrtić Kapljica. Vrtić, kapaciteta tridesetak djece jasličke i vrtićke dobi, je smješten u prizemlju studentskog paviljona. Grad Rijeka snosio je troškove opremanja zatvorenog prostora namještajem i opremom te uređenja i opremanja vanjskoga prostora **u ukupnoj vrijednosti od 188.000,00 eura. Vrtić s radom počinje u rujnu.**

Uskoro počinje dogradnja vrtića Galeb za dvije nove jasličke skupine. Izgradnjom odnosno dogradnjom navedenih objekata povećat će se upisni kapaciteti za ukupno 7 odgojno-obrazovnih skupina.

Uveden je i program temeljem kojeg Grad Rijeka sufinancira obrtnike registrirane za obavljanje djelatnosti dadilja na području grada Rijeke.

**Pješački most  „ŽAKALJ“ preko Rječine**

Na mjestu čeličnog mosta preko Rječine srušenog tijekom 2. svjetskog rata, Grad Rijeka dovršava novi pješački most Žakalj. Most se gradi u sklopu projekta „Riječke šetnice“ odnosno revitalizacije šetnice uz rijeku Rječinu koja će od Hartere voditi do mlinova na Rječini. Kompleks mlinova izgrađen je tijekom 19. stoljeća i napušten nakon Prvog svjetskog rata, kada su Rijeka i Sušak podijeljeni između dvije države i samim time je pristup mlinovima bio znatno otežan.

Lokacija mosta je u koritu Rječine, ispod naselja Orehovica, na lokaciji na kojoj je već postojao stari čelični most srušen tijekom Drugog svjetskog rata.  Pješački most „Žakalj“ bit će čelične konstrukcije raspona od ukupno 25,30 m i širine 4,80 m. **Vrijednost radova: oko 530.000 eur s PDV.**

**Izgrađena cesta D 403 i radovi na čvorovima na Riječkoj zaobilaznici**

**Cesta D – 403** otvorena je u listopadu 2023. godine. Riječ je o investiciji Hrvatskih cesta vrijednoj **oko 70 milijuna eura**, za čiju je gradnju 80% bespovratnih sredstava osigurano iz Europskog fonda za regionalni razvoj, a ostatak iz državnog proračuna. Grad Rijeka sudjelovao je u pripremi i realizaciji ove ceste.

Cesta DC 403 vezana je, ne samo uz Zagrebačku obalu i novi kontejnerski terminal, već je vitalna za unaprjeđenje prometa u zapadnom dijelu Rijeke.

**Čvor Orehovica**

-  investitor: Hrvatske ceste

-  **vrijednost: 7,2 milijuna eura**

-  planirani rok završetka radova – lipanj 2025.

Rekonstrukcijom čvora postiže se: uključenje iz gradske mreže prometnica na čvor Orehovica na A6 u smjeru Zagreba, izlazak s autoceste iz smjera Zagreba će biti daleko sigurniji i pregledniji jer više nema trostrukog razdvajanja prometnog toka u jednoj točki, izvedba ulazne rampe iz grada na A7 u smjeru zapada (smjer Opatije).

**Čvor Škurinje**

-  investitor: Hrvatske ceste

-  **vrijednost: 2,4 milijuna eura**

-  planirani rok završetka radova – svibanj 2025.

-  grade se dva nova rotora

-  rekonstrukcijom čvora postiže se veća protočnost i sigurnost prometa uz kvalitetnije povezivanje gradskih prometnica i ceste D 403 na riječku zaobilaznicu

**Čvor Kozala**

Investitor: Hrvatske ceste

U ovoj fazi procjena vrijednosti izgradnje je: **7 milijuna eura**

Prostornim planom grada Rijeke planiran je novi čvor Kozala na obilaznici Grada Rijeke. Čvor je planiran kako bi se rasteretilo prometno opterećenje na gradskim prometnicama kao i na susjednom čvoru „Škurinje“. **Izrađeno je idejno rješenje** za izmjenu i dopunu prostornog plana. Nakon što se provede **postupak procjene utjecaja na okoliš**, moći će se provesti postupci ishođenja lokacijske i građevinske dozvole te ugovoriti radovi.

**Sinergana**

**Zgrada energane bivše riječke Tvornice papira, budući je Inkubator za kreativne tehnologije i IT industriju Sinergana namijenjen malim i srednjim poduzetnicima Urbane aglomeracije Rijeka.**

Sadržaj: uredski prostor, odnosno 24 inkubacijske jedinice za poduzetnike, specijalizirane učionice i radni prostori, višenamjenske učionice i prostorije za sastanke, podatkovni centar, velika multifunkcionalna dvorana, coworking prostor te drugi funkcionalni i logistički sadržaji.

Radovi na rekonstrukciji i prenamjeni zgrade energane u inkubator **završeni su krajem lipnja**  prošle godine i vrijedni su 4.909.876,59 eura (bez PDV-a). **U tijeku su postupci javne nabave za opremanje objekta i opremanje objekta. Početak rada očekuje se do kraja 2025. godine.**

Ukupna vrijednost EU projekta “Inkubator za kreativne tehnologije i IT industriju – Energana“ iznosi **6.15 milijuna eura** od čega je 4.2 milijuna eura sufinancirano iz EU sredstava putem mehanizma Integriranih teritorijalnih ulaganja (ITU), a 368.518,00 eura od strane Ministarstva regionalnog razvoja i fondova Europske unije.

**Uređena nogometna igrališta i sportski objekti**

U suradnji Grada Rijeke i  Primorsko-goranske županije od 2022. godine **zamijenjena je umjetna trava** na 4 nogometna igrališta: Nogometnom igralištu Robert Komen i SRC-a Belveder, na pomoćnom igralištu Stadiona Kantrida  i na malonogometnom igralištu SRC-a Zamet. Ukupno je uloženo **oko 1.3 milijuna eura,** a obnovljeni su ostali sadržaji ovih objekata.

Uz novu umjetnu travu na ova 4 igrališta, u protekle 4 godine, značajna sredstva uložena su u obnovu objekata Stadiona Kantrida, SRC 3. maj, Košarkašku dvoranu Brajda, Bazene Kantrida, Nogometno igralište Krimeja, Boćarski centar Podvežica i Boćarski klub Vežica te u nabavku opreme za sportske objekte. Ukupna ulaganja u uređenje sportskih objekata od 2021. – 2024. godine tako iznose **oko 3,6 milijuna eura**.

Značajnija ulaganja u objekte sporta kojima upravlja TD „Rijeka sport“ planirana su i u 2025. godini, a radovi su vrijedni **625.000 eura.** U Sveučilišnom kampusu priprema se izgradnja novog nogometnog igrališta s umjetnom travom, uredit će se svlačionice u Dvorani Dinko Lukarić, obnoviti sustav grijanja u Košarkaškoj dvorani Brajda i nabaviti nova oprema za više sportskih objekata.

Planirana izdvajanja za sportaše, tj. programe sporta u 2025. godini iz gradskog proračuna unutar programa **„Javne potrebe u sportu“ su 3.064.830,00 eura**. **Iznos je udvostručen u odnosu na 2021. godinu** kada su „Javne potrebe u sportu“ iznosile 1.567.000 EUR.

**Povećana izdvajanja za kulturu**

Proračun i izdvojena sredstva za kulturu u što spadaju i javne potrebe u kulturi su 2021. godine s 21,2 milijuna eura povećana na 28,14 milijuna eura u 2025. godini, odnosno to je 13 posto riječkog proračuna.

**Otvorena Bolnica za ženu i dijete**

**U travnju prošle godine je počeo s radom novoizgrađeni bolnički kompleks Kliničkog bolničkog centra Rijeka – Bolnica za ženu i dijete.** Novoizgrađena bolnička zgrada na Sušaku time će objedinila sve bolničke sadržaje koji su bili smješteni na lokalitetu Kantrida i na Klinici za ginekologiju i porodništvo s lokaliteta Rijeka. Također, u istom objektu objedinjeni su i svi centralni laboratorijski prostori.

Vrijednost radova na uređenju i opremanju Bolnice:  **158 milijuna eura**

U izgradnju nove bolnice Grad Rijeka je, prepuštanjem nekretnina, dodjelom prava građenja bez naknade i odricanjem od komunalne naknade, **uložio oko 6 milijuna eura**. U pristupne prometnice i kružno raskrižje uloženo je iz gradskog proračuna **1,12 milijuna eura.**

**Rijeka dobila novi kontejnerski terminal -  Rijeka Gateway**

Kontejnerski terminal na Zagrebačkoj obali s radom bi trebao započeti do kraja 2025. godine, a radi se o **ulaganju vrijednom 380 milijuna eura**. Rijeka Gateway bit će najmoderniji, daljinski upravljani kontejnerski terminal u ovom dijelu Europe. Terminalom, temeljem 50 – godišnje koncesije upravlja kompanija u zajedničkom vlasništvu APM Terminalsa koji posluje u sastavu danske grupacije A.P. Moller – Maersk te domaće tvrtke ENNA Logic koja posluje u sastavu ENNA grupe.

**Ulaganja u razvoj poduzetništva**

Od 2021. godine do danas, izdvajanje **proračunskih sredstava subvencije poduzetnicima povećano je za 80%**  Ukupan iznos dodijeljenih subvencija poduzetnicima u 2021. godini iznosio je nešto manje od 292.000,00 eura, a 2024. godine subvencije su dodijeljene u ukupnom iznosu od 526.573,22 eura. U ove 4 godine subvencije je primio 781 korisnik.

U 2022. godini **dovršena je Poduzetnička zona Bodulovo** u kojoj danas posluje osam poduzetnika. Ukupna vrijednost projekta iznosi 1.494.224 eur, od čega je 757.892,76 eura bespovratnih EU sredstava.

**Počeli radovi na ACI marini Rijeka u Porto Barošu**

Izgradnja nove ACI Marine Rijeka, projekt je tvrtke ACl-GITONE d.o.o kojoj su vlasnici ACI d.d. i Gitone Kvarner d.o.o., a inicijalne procjene govore o investiciji **od minimalno 50 milijuna eura.**

**Smanjen prirez, stabilan Proračun**

S ciljem poreznog rasterećenja građana Rijeke na početku mandata započet je proces smanjenja prireza **s početnih 15 posto na 10 posto** odnosno, nakon prošlogodišnjih poreznih izmjena, smanjenja porezne stope godišnjeg poreza na dohodak na području grada Rijeke na način da ona bude ekvivalent prirezu u iznosu od 10 posto.

Naime, poznato je da je Vlada poreznim izmjenama ukinula prirez, a njegovu nadoknadu omogućila izmjenama stopa godišnjeg poreza na dohodak pa je tako, laički rečeno, porez na dohodak zamijenio prirez.

Na tom tragu u 2025. godini smanjena je stopa godišnjeg poreza na dohodak na području grada Rijeke na način da bude ekvivalent prirezu od 10 posto.

**Gradski je proračun, za razliku od prije 4 godine stabilan i sva plaćanja su redovita, bez kašnjenja.**

**Ozelenjivanje grada**

Grad Rijeka je prijavama na javne pozive Fonda za zaštitu okoliša i energetsku učinkovitost osigurao 385 tisuća eura bespovratnih sredstava za provedbu dva projekta **ozelenjivanja našeg grada** koji se već realiziraju.

Realizacijom ovih projekata, ali kroz dodatni projekt koji se provodi suradnji s Turističkom zajednicom, **sadi se ukupno oko 3500 stabala i grmova** na različitim lokacijamaGrad Rijeka registrira i kartira svako zasađeno stablo u međunarodnu podatkovnu platformu MapMyTree.

Također, Gradsko vijeće je usvojilo **Strategiju zelene urbane obnove** Grada Rijeke kao srednjoročni akt strateškog planiranja do 2030. godine. Cilj izrade Strategije je poticanje održivog razvoja prostora Grada. Na ovaj način će se odgovorno gospodariti s prostorima grada koji su osnovni resurs za gospodarske djelatnosti, posebno turističku namjenu.

**Sufinanciranje troškova medicinski pomognute oplodnje**

U prosincu 2024. godine usvojena je Odluka o sufinanciranju medicinski pomognute oplodnje. Ova odluka predstavlja demografsku mjeru s temeljnim ciljem sufinanciranja troškova postupka MPO koji su sukladno Zakonu o medicinski pomognutoj oplodnji iskoristili pokušaje MPO na teret Hrvatskog zavoda za zdravstveno osiguranje. **Sufinancira se do 50% troškova jednog postupka MPO tijekom tekuće godine i to do maksimalno 2.000,00 eura.** Za provedbu Odluke u Proračunu za 2025. godinu je osigurano **45.000,00 eura**.

Ovo naravno nije jedina populacijska mjera koja se provodi pa su tako u dva navrata podizani iznosi jednokratne **novčane potpore za novorođenčad**. Nakon što su u 2022. godini udvostručene jednokratne novčane potpore za novorođenčad, Grad Rijeka je u 2024. godini ponovno podigao iznos jednokratne novčane potpore za novorođeno dijete, u okviru populacijskih mjera za 10%, te sada iznose 450,00 eura za prvo dijete, 600,00 eura za drugo dijete, a za treće i svako sljedeće dijete 900,00 eura. **U  2025. godini za potpore za novorođenčad izdvojit će** **se 490.000 eura.**

**Povećana primanja**

Bitno su povećana primanja i prava vatrogasaca, odgajatelja, vozača, čistača, djelatnika u kulturi i drugih zaposlenika gradskoga sustava.

**Društveno priuštivo stanovanje i poticana stanogradnja**

Grad Rijeka je, kroz projekt **Poticane stanogradnje, izgradio 90 novih stanova** na području Martinkovca što je investicija vrijedna **7.2 milijuna eura**. U pripremi je izgradnja još 30 POS stanova na Zametu.

Donesena je nova Odluka o najmu gradskih stanova, a koja uključuje i **najam za priuštivo stanovanje**.

U  2024. godini pokrenut je i projekt davanja uređenih gradskih stanova u najam mladim obiteljima. Do sada je uređeno i mladim obiteljima dodijeljeno 7 stanova po priuštivoj najaminini, a projekt se nastavlja i dalje. U uređenje ovih 7 stanova Grad Rijeka uložio je **263.150,97 eura.**